Ez oda vezetett, hogy többük mind erőteljesebben vett részt illegális akciókban. Csoóri Sándor – az állambiztonság kiemelt megfigyeltje – és Csurka István például külföldi publikációikban bírálták a rendszert: Csoóri Duray Miklós 1983-ban az Egyesült Államokban megjelent "„Kutyaszorító”" című kötetéhez írt előszavában már erőteljesen ostorozta a szocializmus végiggondolatlan eszmerendszerét és gyakorlatát, Csurka 1985-ös monori előadása megjelent az emigráns müncheni Nemzetőrben, 1986. március 15-i New York-i ünnepi beszédében pedig – amelyet a Szabad Európa Rádió is beolvasott – 1956-ot csodának, tüneménynek nevezte.